Document ID: 32013D0762

ΕΚΤΕΛΕΣΤΙΚΉ ΑΠΌΦΑΣΗ ΤΗΣ ΕΠΙΤΡΟΠΉΣ
της 9ης Δεκεμβρίου 2013
περί πρόσθετης χρηματοδοτικής συμμετοχής στα προγράμματα ελέγχου της αλιείας των κρατών μελών για το 2013
[κοινοποιηθείσα υπό τον αριθμό C(2013) 8576]
(Τα κείμενα στην αγγλική, βουλγαρική, γαλλική, δανική, ελληνική, εσθονική, ισπανική, ιταλική, κροατική, λετονική, λιθουανική, μαλτεζική, ολλανδική, πολωνική, πορτογαλική, ρουμανική, σουηδική και φινλανδική γλώσσα είναι τα μόνα αυθεντικά)
(2013/762/ΕΕ)
Η ΕΥΡΩΠΑΪΚΗ ΕΠΙΤΡΟΠΗ,
Έχοντας υπόψη τη Συνθήκη για τη λειτουργία της Ευρωπαϊκής Ένωσης,
Έχοντας υπόψη τον κανονισμό (ΕΚ) αριθ. 861/2006 του Συμβουλίου, της 22ας Μαΐου 2006, για τη θέσπιση κοινοτικών χρηματοδοτικών μέτρων για την εφαρμογή της κοινής αλιευτικής πολιτικής καθώς και στον τομέα του Δικαίου της Θάλασσας (1), και ιδίως το άρθρο 21,
Εκτιμώντας τα ακόλουθα:
(1)
Με βάση τις αιτήσεις για ενωσιακή συγχρηματοδότηση που υπέβαλαν τα κράτη μέλη στο πλαίσιο των προγραμμάτων τους ελέγχου της αλιείας για το 2013, η Επιτροπή εξέδωσε την εκτελεστική απόφαση 2013/410/ΕΕ, της 10ης Ιουλίου 2013, περί ενωσιακής χρηματοδοτικής συμμετοχής στα προγράμματα ελέγχου της αλιείας των κρατών μελών για το 2013 (2), η οποία άφησε αχρησιμοποίητο μέρος του διαθέσιμου για το 2013 προϋπολογισμού.
(2)
Το εν λόγω αχρησιμοποίητο μέρος του προϋπολογισμού 2013 είναι σκόπιμο να διατεθεί τώρα με νέα απόφαση.
(3)
Σύμφωνα με το άρθρο 21 παράγραφος 2 του κανονισμού (ΕΚ) αριθ. 861/2006, ζητήθηκε από τα κράτη μέλη να υποβάλουν προγράμματα για συμπληρωματική χρηματοδότηση στους τομείς προτεραιότητας που καθόρισε η Επιτροπή στην επιστολή της τής 7ης Ιουνίου 2013 προς τα κράτη μέλη, ήτοι για έργα που αποσκοπούν στην προσαρμογή των συστημάτων ηλεκτρονικής καταγραφής και αναφοράς πληροφοριών (ERS) στα κράτη μέλη με στόχο την τήρηση της μελλοντικής υποχρέωσης για εκφόρτωση όλων των αλιευμάτων, συμπεριλαμβανομένης της προσαρμογής των βάσεων δεδομένων των κρατών μελών, της διαλειτουργικότητας των συστημάτων ERS, της μέτρησης της ισχύος κινητήρα και της ιχνηλασιμότητας των αλιευτικών προϊόντων. Οι διατάξεις που πρέπει να τηρούνται από τους οικονομικούς φορείς και/ή τα κράτη μέλη που πραγματοποιούν επενδύσεις σε έργα ιχνηλασιμότητας ορίζονται από την Επιτροπή στην επιστολή της τής 14ης Μαΐου 2012.
(4)
Με βάση τα ανωτέρω, και δεδομένων των δημοσιονομικών περιορισμών, οι αιτήσεις χρηματοδότησης από την Ένωση στο πλαίσιο προγραμμάτων σχετικά με δράσεις, όπως η επιμόρφωση και οι πρωτοβουλίες ευαισθητοποίησης σχετικά με τους κανόνες της κοινής αλιευτικής πολιτικής έχουν απορριφθεί επειδή δεν αφορούσαν τους τομείς προτεραιότητας που καθορίζονται ανωτέρω. Στο πλαίσιο των τομέων προτεραιότητας που αναφέρονται από την Επιτροπή, δεν κατέστη δυνατό να εγκριθούν όλα τα έργα που περιλαμβάνονται στα προγράμματα, λόγω δημοσιονομικών περιορισμών. Η Επιτροπή όφειλε να επιλέξει τα έργα προς συγχρηματοδότηση με βάση την αξιολόγηση της συμμόρφωσής τους με τις καθορισμένες προτεραιότητες.
(5)
Όσον αφορά τα έργα ιχνηλασιμότητας, είναι σημαντικό να εξασφαλίζεται ότι αναπτύσσονται βάσει διεθνώς αναγνωρισμένων προδιαγραφών, όπως απαιτείται δυνάμει του άρθρου 67 παράγραφος 8 του εκτελεστικού κανονισμού (ΕΕ) αριθ. 404/2011 της Επιτροπής (3).
(6)
Οι αιτήσεις για ενωσιακή χρηματοδότηση έχουν αξιολογηθεί όσον αφορά τη συμμόρφωσή τους με τις διατάξεις του κανονισμού (ΕΚ) αριθ. 391/2007 της Επιτροπής, της 11ης Απριλίου 2007, για τη θέσπιση λεπτομερειακών κανόνων εφαρμογής του κανονισμού (ΕΚ) αριθ. 861/2006 του Συμβουλίου, αναφορικά με τις δαπάνες που αναλαμβάνουν τα κράτη μέλη για την εφαρμογή των καθεστώτων παρακολούθησης και ελέγχου στο πλαίσιο της κοινής αλιευτικής πολιτικής (4).
(7)
Είναι σκόπιμο να καθοριστούν τα μέγιστα ποσά και το ποσοστό της ενωσιακής χρηματοδοτικής συμμετοχής εντός των ορίων που προβλέπει το άρθρο 15 του κανονισμού (ΕΚ) αριθ. 861/2006 και να θεσπιστούν οι όροι βάσει των οποίων είναι δυνατή η χορήγησή της.
(8)
Για να ενθαρρυνθούν οι επενδύσεις στις δράσεις προτεραιότητας που ορίζονται από την Επιτροπή και δεδομένων των αρνητικών επιπτώσεων της οικονομικής κρίσης στους προϋπολογισμούς των κρατών μελών, για τις δαπάνες που αφορούν τους προαναφερόμενους τομείς προτεραιότητας θα πρέπει να ισχύει υψηλό ποσοστό συγχρηματοδότησης, εντός των ορίων που καθορίζονται στο άρθρο 15 του κανονισμού (ΕΚ) αριθ. 861/2006.
(9)
Για να είναι επιλέξιμα για χρηματοδοτική συμμετοχή, τα έργα που συγχρηματοδοτούνται βάσει της παρούσας απόφασης, πρέπει να τηρούν όλες τις συναφείς διατάξεις της ενωσιακής νομοθεσίας και ειδικότερα τον εκτελεστικό κανονισμό (ΕΕ) αριθ. 404/2011.
(10)
Τα μέτρα που προβλέπονται στην παρούσα απόφαση είναι σύμφωνα με τη γνώμη της επιτροπής αλιείας και υδατοκαλλιέργειας,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Αντικείμενο
Η παρούσα απόφαση προβλέπει συμπληρωματική ενωσιακή χρηματοδοτική συμμετοχή στις δαπάνες που πραγματοποιούνται από τα κράτη μέλη το 2013 κατά την εφαρμογή των συστημάτων παρακολούθησης και ελέγχου της κοινής αλιευτικής πολιτικής (ΚΑΠ), όπως αναφέρεται στο άρθρο 8 παράγραφος 1 στοιχείο α) του κανονισμού (ΕΚ) αριθ. 861/2006. Καθορίζει το ποσό της ενωσιακής χρηματοδοτικής συμμετοχής για κάθε κράτος μέλος, το ποσοστό της ενωσιακής χρηματοδοτικής συμμετοχής καθώς και τους όρους χορήγησής της.
Άρθρο 2
Εκκαθάριση εκκρεμών αναλήψεων υποχρεώσεων
Όλες οι πληρωμές για τις οποίες υποβάλλεται αίτηση επιστροφής δαπανών πραγματοποιούνται από τα οικεία κράτη μέλη μέχρι τις 30 Ιουνίου 2017. Οι πληρωμές που πραγματοποιούνται από τα κράτη μέλη μετά την προαναφερθείσα προθεσμία δεν είναι επιλέξιμες για επιστροφή δαπανών. Οι αχρησιμοποίητες πιστώσεις του προϋπολογισμού που αφορούν την παρούσα απόφαση αποδεσμεύονται το αργότερο έως τις 31 Δεκεμβρίου 2018.
Άρθρο 3
Νέες τεχνολογίες και δίκτυα πληροφορικής
1. Οι δαπάνες που πραγματοποιούνται, όσον αφορά έργα του παραρτήματος I, για τη δημιουργία νέων τεχνολογιών και δικτύων πληροφορικής, ώστε να καταστεί δυνατή η αποτελεσματική και ασφαλής συλλογή και διαχείριση δεδομένων αναφορικά με την παρακολούθηση, τον έλεγχο και την επιτήρηση των αλιευτικών δραστηριοτήτων, είναι επιλέξιμες για χρηματοδοτική συμμετοχή ανερχόμενη στο 90 % των επιλέξιμων δαπανών, εντός των ορίων που καθορίζονται στο εν λόγω παράρτημα.
2. Όσον αφορά τα έργα ιχνηλασιμότητας, η χρηματοδοτική συμμετοχή της ΕΕ περιορίζεται σε 1 000 000 ευρώ σε περίπτωση επενδύσεων που έχουν πραγματοποιηθεί από τις αρχές των κρατών μελών και σε 250 000 ευρώ σε περίπτωση ιδιωτικών επενδύσεων. Ο συνολικός αριθμός των έργων ιχνηλασιμότητας που πραγματοποιούνται από ιδιωτικούς φορείς περιορίζεται σε 8 ανά κράτος μέλος και ανά απόφαση χρηματοδότησης.
3. Για να είναι επιλέξιμα για τη χρηματοδοτική συμμετοχή που αναφέρεται στην παράγραφο 2, όλα τα έργα που συγχρηματοδοτούνται σύμφωνα με την παρούσα απόφαση πρέπει να τηρούν τις ισχύουσες διατάξεις που προβλέπονται στον κανονισμό (ΕΚ) αριθ. 1224/2009 του Συμβουλίου (5) και στον εκτελεστικό κανονισμό (ΕΕ) αριθ. 404/2011.
4. Τα έργα BG/13/02 όσον αφορά τα όργανα μέτρησης Omega, EL/13/10 όσον αφορά τη χρήση υπολογιστή-ταμπλέτα για σκοπούς επιθεώρησης και PT/13/08 όσον αφορά εξοπλισμό ζύγισης, τα οποία αναφέρονται στο παράρτημα I, είναι επιλέξιμα για χρηματοδοτική συμμετοχή ανερχόμενη στο 50 % των επιλέξιμων δαπανών, εντός των ορίων που καθορίζονται στο εν λόγω παράρτημα.
Άρθρο 4
Συσκευές αυτόματου εντοπισμού
1. Οι δαπάνες που πραγματοποιούνται, όσον αφορά τα έργα του παραρτήματος II, για την αγορά και τοποθέτηση σε αλιευτικά σκάφη αυτόματων συσκευών εντοπισμού, οι οποίες καθιστούν δυνατή την τηλεπαρακολούθηση των σκαφών από κέντρο παρακολούθησης της αλιείας μέσω συστήματος παρακολούθησης σκαφών (VMS) είναι επιλέξιμες για χρηματοδοτική συμμετοχή ανερχόμενη στο 90 % των επιλέξιμων δαπανών, εντός των ορίων που καθορίζονται στο εν λόγω παράρτημα.
2. Για να είναι επιλέξιμες για τη χρηματοδοτική συμμετοχή που αναφέρεται στην παράγραφο 1, οι αυτόματες συσκευές εντοπισμού πρέπει να πληρούν τις απαιτήσεις του εκτελεστικού κανονισμού (ΕΕ) αριθ. 404/2011.
Άρθρο 5
Συστήματα ηλεκτρονικής καταγραφής και αναφοράς πληροφοριών
Οι δαπάνες που πραγματοποιούνται, όσον αφορά τα έργα του παραρτήματος III, για την ανάπτυξη, αγορά και εγκατάσταση καθώς και τεχνική υποστήριξη κατασκευαστικών στοιχείων συστημάτων ηλεκτρονικής καταγραφής και αναφοράς πληροφοριών (ERS), ώστε να καταστεί δυνατή η διαλειτουργικότητα των συστημάτων ERS μεταξύ των κρατών μελών καθώς και η εφαρμογή της υποχρέωσης εκφόρτωσης όλων των αλιευμάτων («απαγόρευση των απορρίψεων») είναι επιλέξιμες για χρηματοδοτική συμμετοχή ανερχόμενη στο 90 % των επιλέξιμων δαπανών, εντός των ορίων που καθορίζονται στο εν λόγω παράρτημα.
Άρθρο 6
Πρότυπα έργα
Οι δαπάνες που πραγματοποιούνται, όσον αφορά τα έργα του παραρτήματος V, για πρότυπα έργα που αφορούν νέες τεχνολογίες ελέγχου είναι επιλέξιμες για χρηματοδοτική συμμετοχή ανερχόμενη στο 50 % των επιλέξιμων δαπανών, εντός των ορίων που καθορίζονται στο εν λόγω παράρτημα.
Άρθρο 7
Συνολική μέγιστη ενωσιακή συμμετοχή ανά κράτος μέλος
Οι προγραμματισμένες δαπάνες, οι εξ αυτών επιλέξιμες δαπάνες και η μέγιστη ενωσιακή συμμετοχή ανά κράτος μέλος έχουν ως εξής:
(σε EUR)
Κράτος μέλος
Προγραμματισμένες δαπάνες στο συμπληρωματικό εθνικό πρόγραμμα ελέγχου αλιείας
Δαπάνες για έργα που επιλέγονται βάσει της παρούσας απόφασης
Μέγιστη ενωσιακή συμμετοχή
Βέλγιο
430 000
280 000
252 000
Βουλγαρία
35 791
35 791
24 031
Δανία
4 195 144
1 251 235
876 285
Εσθονία
400 000
400 000
360 000
Ιρλανδία
200 000
200 000
180 000
Ελλάδα
228 500
78 500
50 650
Ισπανία
2 989 879
1 037 300
769 570
Γαλλία
2 058 585
1 356 145
631 082
Κροατία
267 490
267 490
227 400
Ιταλία
1 850 000
422 000
379 800
Κύπρος
100 000
100 000
90 000
Λετονία
124 038
124 038
111 634
Λιθουανία
99 919
99 919
89 927
Μάλτα
1 470 510
615 000
553 500
Πολωνία
1 487 812
1 389 812
1 090 831
Πορτογαλία
443 954
161 500
143 150
Ρουμανία
40 000
0
0
Φινλανδία
1 800 000
1 050 000
945 000
Σουηδία
2 450 000
1 150 000
1 035 000
Ηνωμένο Βασίλειο
31 553
25 710
23 140
Σύνολο
20 703 175
10 044 440
7 833 000
Άρθρο 8
Αποδέκτες
Η παρούσα απόφαση απευθύνεται στο Βασίλειο του Βελγίου, στη Δημοκρατία της Βουλγαρίας, στο Βασίλειο της Δανίας, στη Δημοκρατία της Εσθονίας, στην Ιρλανδία, στην Ελληνική Δημοκρατία, στο Βασίλειο της Ισπανίας, στη Γαλλική Δημοκρατία, στη Δημοκρατία της Κροατίας, στην Ιταλική Δημοκρατία, στην Κυπριακή Δημοκρατία, στη Δημοκρατία της Λετονίας, στη Δημοκρατία της Λιθουανίας, στη Δημοκρατία της Μάλτας, στη Δημοκρατία της Πολωνίας, στην Πορτογαλική Δημοκρατία, στη Ρουμανία, στη Δημοκρατία της Φινλανδίας, στο Βασίλειο της Σουηδίας και στο Ηνωμένο Βασίλειο της Μεγάλης Βρετανίας και της Βόρειας Ιρλανδίας.
Βρυξέλλες, 9 Δεκεμβρίου 2013.

Labels: 2
7
6
12
18
15